PR9 แค่จุดเริ่มต้น
ช่วงปี 2562 บริษัท โรงพยาบาลพระรามเก้า จำกัด (มหาชน) หรือ PR9 ถูกมองว่า ผลประกอบการจะออกมาไม่ดี..!
23 ก.พ. 2563

สำนักข่าวรัชดา
ช่วงปี 2562 บริษัท โรงพยาบาลพระรามเก้า จำกัด (มหาชน) หรือ PR9 ถูกมองว่า ผลประกอบการจะออกมาไม่ดี..!
กดดันให้หุ้น PR9 ราคาดิ่งเหวแบบกู่ไม่กลับ…จนทุกวันนี้ก็ไม่สามารถยืนเหนือไอพีโอ ที่ 11.60 บาท ได้อีกเลย (เมื่อวันศุกร์ที่ 21 ก.พ. ปิดตลาดที่ระดับ 7.90 บาท ปรับลดลงจากราคาไอพีโอแล้ว 31.89%)
กลายเป็นหุ้นไอพีโอสยองอีกหนึ่งตัวที่สร้างตราบาปให้กับนักลงทุน…
แต่ล่าสุดผลประกอบการปี 2562 ที่เพิ่งประกาศออกมานั้นกลับพบว่าเติบโตดี…โดยในส่วนของรายได้รวมแม้เพิ่มขึ้นเล็กน้อย 5.7% อยู่ที่ 2,889.7 ล้านบาท จากช่วงปีก่อนที่มีรายได้รวม 2,733.5 ล้านบาท
แต่มีกำไรสุทธิเติบโตสูงถึง 80.9% อยู่ที่ 284.5 ล้านบาท จากช่วงปีก่อนที่มีกำไรสุทธิ 157.2 ล้านบาท..!
นั่นอาจเป็นเพราะต้นทุนทางการเงินหายไป เนื่องจากได้เงินจากไอพีโอไปชำระหนี้ จึงทำให้กำไรดีขึ้น
ยิ่งถ้าดูไส้ใน จะเห็นว่า กลุ่มลูกค้าชำระเงินเองมีสัดส่วนรายได้สูงสุด 74% ที่ 2,105 ล้านบาท เติบโต 3% ลูกค้าประกันสุขภาพ สัดส่วนรายได้ 20% ที่ 581 ล้านบาท เติบโต 15% และลูกค้าคู่สัญญารายได้ 162 ล้านบาท เติบโต 9%
ถือว่ายังเติบโตทุกกลุ่ม..!
หันไปดูตัวเลขสำคัญทางการเงินอื่น ๆ ไม่ว่าจะเป็น EBITDA เท่ากับ 511.2 ล้านบาท เพิ่มขึ้น 37.6% จากช่วงเดียวกันของปีก่อนที่ 371.5 ล้านบาท อัตรากำไรสุทธิอยู่ที่ 9.84% เพิ่มขึ้นจากช่วงปีก่อนที่อยู่ระดับ 5.75%
ขณะที่ ROA อยู่ที่ 7.61% เพิ่มขึ้นจากช่วงปีก่อนที่อยู่ 5.93% และ ROE อยู่ที่ 7.19% เพิ่มขึ้นจากช่วงปีก่อนที่ 5.27%
ทุกตัวจัดว่าอยู่ในเกณฑ์ที่ดีขึ้น..!
แต่น่าแปลกทั้ง ๆ ที่โชว์กำไรพุ่งกระฉูด แต่ราคาหุ้น PR9 กลับตายด้าน…ไม่ตอบสนองข่าวดีเอาซะเลย
แหม๊…เสียของจริง ๆ
จุดเสี่ยงของ PR9 ถูกมองว่ายังอยู่ในช่วงของการขยายธุรกิจ ทำให้ต้องเผชิญภาระค่าใช้จ่ายที่เพิ่มขึ้น ทั้งค่าใช้จ่ายบุคลากร ค่าเสื่อมราคา และค่าใช้จ่ายการตลาด ที่จะไปกดดันผลประกอบการให้ออกมาไม่สวยอย่างที่ควรจะเป็น…
แต่ถ้ามองระยะยาวมีปัจจัยเชิงบวกรองรับ จากการขยายเตียงคนไข้มากขึ้น ทำให้มีโอกาสเติบโตมากขึ้นเช่นกัน
เนื่องจากเงินที่ได้จากการขายไอพีโอก้อนใหญ่กว่า 80% จะถูกนำไปใช้ก่อสร้างอาคารใหม่ 16 ชั้น โดยเฉพาะศูนย์รักษาโรคเฉพาะทางและศูนย์ wellness Center (เต็มรูปแบบ) ที่จะสร้างมูลค่าเพิ่มได้มากขึ้น
โดยบางส่วนเริ่มเปิดให้บริการแล้วตั้งแต่ปลายปีที่ผ่านมา ก็จะเริ่มรับรู้รายได้เข้ามา
นั่นเท่ากับว่า ที่เห็นการเติบโตในปี 2562 อาจเป็นแค่จุดเริ่มต้นเท่านั้น…ปี 2563–2564 น่าจะเห็นรายได้และกำไรเพิ่มขึ้นอย่างชัดเจน
ทำให้หุ้น PR9 อาจไม่เหมาะกับการเก็งกำไร แต่หากจะมีไว้ติดพอร์ตเพื่อการลงทุนระยะยาว…อันนี้ก็ไม่เลวนะ
อย่างน้อย ๆ ก็มีเงินปันผลเฉลี่ย 1.8% ต่อปี เป็นค่าขนมอยู่หน๊าาา…
…อิ อิ อิ…